Source: https://www.riigiteataja.ee/akt/219120
Timestamp: 2020-08-12 11:57:30+00:00

Document:
Piirirajatiste ja piirimärkide hooldamise kord – Riigi Teataja
Piirirajatiste ja piirimärkide hooldamise kord
RT I 2002, 95, 553
Vastu võetud 14.11.2002 nr 347
Määrus kehtestatakse « Piirivalveseaduse» (RT I 1994, 54, 903; 1995, 62, 1056; 2001, 65, 377; 88, 531; 2002, 42, 267; 57, 354) § 4 lõike 1 punkti 5 ja « Riigipiiri seaduse» (RT I 1994, 54, 902; 1997, 77, 1315; 1999, 25, 365; 2000, 86, 550; 2001, 23, 126; 2002, 58, 363; 63, 387) § 7 alusel.
Määrus sätestab piirirajatiste ja piirimärkide hooldamise nõuded riigipiiril ja ajutisel kontrolljoonel, arvestades, et piirirajatised ja piirimärgid peavad vastama riikidevahelistele lepingutele ning võimaldaksid täita piirivalve põhiülesandeid.
§2. Piirirajatiste ja piirimärkide hooldamine
Piirirajatiste ja piirimärkide hooldamine hõlmab järgmisi tegevusi:
1) piiririba maa-ala heakorrastamine – taimkatte niitmine, võsa raiumine, piiriribale langenud puude kõrvaldamine ja puuokste kärpimine, piirikraavide puhastamine ja taastamine;
2) piirirajatiste hooldamine – piiriribal asuvate sildade, purrete, läbipääsutõkete, patrulliradade (jalgradade) jms hooldamine, parandamine ja ehitamine, vajadusel osaline või täielik väljavahetamine;
3) piirimärkide hooldamine – põhi-, lisa-, ujuvate ja valgustatud piirimärkide puhastamine, värvimine, remontimine, rekvisiitide (piirimärgi number, riigivapp) asendamine, kupitsate parandamine ja piiripostide remont või väljavahetamine;
4) suunaviitade ja hoiatussiltide hooldamine – suunaviitade ja siltide paigaldus, korrashoid ja väljavahetamine;
5) piiririba, piirimärkide, piirirajatiste, suunaviitade ja siltide kahjustuste likvideerimine;
6) piiriülevaatus – iga-aastane piiririba olukorra ülevaatus.
§3. Piirirajatiste ja piirimärkide hooldamise korraldamine
Piirirajatiste ja piirimärkide hooldamist korraldab piirivalve vastavalt käesolevale määrusele oma jõududega või sõlmib vastavate tööde tegemiseks sellekohased lepingud.
§4. Piirivalve kohustused
Piirivalve on kohustatud:
1) korraldama riigipiiri, piirirajatiste ja piirimärkide riikidevaheliste lepingutega fikseeritud seisukorras hoidmiseks vajalike tööde teostamise;
2) võtma tarvitusele abinõud piiririba, piirimärkide, piirirajatiste, suunaviitade ja siltide rikkumisega kahju tekitaja väljaselgitamiseks ja kahjude hüvitamiseks tekitaja poolt (välja arvatud vääramatu jõu mõjul toimunud kahjustuste puhul).
§5. Piiriesindaja ülesanded piirirajatiste ja piirimärkide hooldamisel
Piiriesindaja koordineerib koostööd naaberriikidega piirirajatiste ja piirimärkide hooldamiseks.
§6. Piirirajatiste ja piirimärkide hooldamistööde teostaja kohustused
Piirirajatiste ja piirimärkide hooldamistööde teostamisel tuleb kinni pidada riikidevahelistest lepingutest, «Riigipiiri seadusest», «Piirivalveseadusest» ja teistest õigusaktidest tulenevatest nõuetest.

References: § 4
 § 7

§2

§3

§4

§5

§6